作者：冯取洽
词牌/韵律：摸鱼儿

paragraphs: 叹刘郎、那回轻别，霏霏三落红雨。
玄都观里应遗恨，一抹断烟残缕。
愁望处。
想雾暗云深，忘却来时路。
新花旧主。
记客羽流商，裁红翦翠，山径日将暮。
空枝上，时有幽禽对语。
声声如问来否。
人生行乐须闻健，衰老念谁免此。
吾所与。
在溪上深深，锦绣千花坞。
何时定去。
但对酒思君，呼儿为我，频唱小桃句。